રમાએ પણ બધાંનાં મન ધીરે ધીરે જીતી લીધાં છતાં લગ્નને પાંચ વર્ષ થવા છતાં પણ ઘરમાં પારણું ન બંધાયું એટલે જયાબહેન વધારે ખિન્ન રહેતાં. આ અરસામાં સોનલનાં પણ લગ્ન થઈ ગયાં એટલે રમાએ પણ શિક્ષિકાની નોકરી છોડી સાસુ-સસરાને રમણની ગેરહાજરીમાં એકલવાયું ન લાગે તેમ ઓતપ્રોત થઈ ગઈ. સરળ રીતે ચાલતી આ જીવનનાવને થોડો પવનનો ઝોક ત્યારે લાગ્યો જ્યારે એક દિવસ રમાને તેના હાથની આંગળીઓમાં સહેજ ખરજ સાથે ટેરવા ઉપરની ચામડી ઊખડતી લાગી અને લાલાશ ઊભરી આવવા લાગી. શરૂમાં ઘરગથ્થુ ઈલાજ અને ઉપચાર કર્યો પરંતુ કોઈ ફેર ન પડતાં અને રોગ આગળ વધતો લાગ્યો એટલે ચામડીના નિષ્ણાતનો સંપર્ક કર્યો અને તેના નિદાનમાં આ કુષ્ટરોગનો પ્રાથમિક તબક્કો જણાયો.